钦定古今图书集成/理学汇编/文学典/第054卷 > 陆质
## 钦定古今图书集成/理学汇编/文学典/第054卷 > 陆质

按《唐书》本传，“质字伯冲，七代祖澄，仕梁为名儒，世居
吴，明《春秋》，师事赵匡，匡师啖助，质尽传二家学。陈少
游镇淮南，表在幕府，荐之朝，授左拾遗，累迁左司郎
中，历信、台二州刺史。质素善韦执谊，附叔文窃威柄，
用其力，召为给事中。宪宗为太子，诏侍读。质本名淳，
避太子名故改。时执谊惧太子怒己专，故以质侍东”
宫，阴伺意解释左右之。质伺间有所言，太子辄怒曰：
“陛下命先生为寡人讲学，何可及它！”质惶惧出。执谊
未败时，质病甚，太子已即位，为临问加礼。卒，门人以
质能文圣人书，通于后世，私共谥曰文通先生。所著
书甚多，行于世。